Γιάννης Μελάς

Ο Γιάννης Μελάς είναι Έλληνας επιχειρηματίας - ηλεκτρονικός μηχανικός και πολιτικός.

 Βιογραφικά στοιχεία 
Ο Γιάννης Μελάς γεννήθηκε το 1985, μεγάλωσε στον Πειραιά και κατάγεται από τη Μάνη Λακωνίας. Είναι γιος του αείμνηστου Παναγιώτη Μελά, ιατρού και Βουλευτή Α’ Πειραιώς, και της Ελευθερίας Κουκά-Μελά, Συμβολαιογράφου Πειραιώς. Είναι πτυχιούχος Ηλεκτρονικός Μηχανικός, κάτοχος Μεταπτυχιακού Διπλώματος Ειδίκευσης (MSc) στα Προηγμένα Συστήματα Πληροφορικής και κάτοχος MBA. Έχει αποφοιτήσει από το Λεόντειο Λύκειο Νέας Σμύρνης.

Είναι παντρεμένος με την Χριστίνα Κορκίδη-Μελά δικηγόρο Πειραιώς.

 Πολιτική 

 Εθνικό Κοινοβούλιο 
Το 2019 εξελέγη Βουλευτής στην Εκλογική περιφέρεια Α΄ Πειραιώς. Κατά τη διάρκεια της κοινοβουλευτικής του θητείας (2019–2023), συμμετείχε ενεργά στη νομοθετική και ελεγκτική λειτουργία του Κοινοβουλίου, ως:

 Τακτικό μέλος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, συνεισφέροντας στη χάραξη πολιτικών για τον ψηφιακό μετασχηματισμό και τη λειτουργική αναδιοργάνωση του Δημοσίου.
 Μέλος της Ειδικής Μόνιμης Επιτροπής Προστασίας Περιβάλλοντος, με επίκεντρο τη βιώσιμη ανάπτυξη, τη μετάβαση στην πράσινη ενέργεια και τη συμμόρφωση με τα διεθνή περιβαλλοντικά πρότυπα.
 Μέλος κοινοβουλευτικών ομάδων φιλίας με τη Γαλλία, το Ισραήλ και την Τσεχία – στην τελευταία διετέλεσε Αντιπρόεδρος.
 Γραμματέας της Εξεταστικής Επιτροπής για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος.
Ως βουλευτής της κυβερνητικής πλειοψηφίας διετέλεσε εισηγητής δύο σημαντικών νομοθετημάτων του Υπουργείου Ψηφιακής Διακυβέρνησης: του Νόμου 4727/2020 για την Ψηφιακή Διακυβέρνηση και τις Ηλεκτρονικές Επικοινωνίες , καθώς και του Νόμου 4961/2022 για τις αναδυόμενες τεχνολογίες πληροφορικής και επικοινωνιών και την ενίσχυση της ψηφιακής διακυβέρνησης.

 Δήμος Πειραιά 
Το 2010 και το 2014 εξελέγη Δημοτικός Σύμβουλος στον Δήμο Πειραιά. Κατά την αυτοδιοικητική του θητεία υπηρέτησε ως:

 Αντιδήμαρχος Νέων Τεχνολογιών, Ηλεκτρονικής Διακυβέρνησης και Διαφάνειας, με ευθύνη για τον σχεδιασμό και την υλοποίηση έργων ψηφιοποίησης δημοτικών λειτουργιών.
 Αντιδήμαρχος Προσόδων και Εμπορίου, με αρμοδιότητα τη διαμόρφωση, κατάρτιση και παρακολούθηση του ετήσιου προϋπολογισμού ανταποδοτικών τελών, καθώς και την αδειοδότηση εμπορικών επιχειρήσεων. Κατά τη θητεία του σχεδιάστηκε και εφαρμόστηκε ετήσιο πρόγραμμα μείωσης των δημοτικών τελών, στο πλαίσιο μιας ευρύτερης πολιτικής οικονομικής εξυγίανσης και ανακούφισης των δημοτών.
 Αντιδήμαρχος Δημοτικής Αστυνομίας, με έργο την επανασύσταση και επιχειρησιακή λειτουργία του σώματος ως εποπτικού και ελεγκτικού μηχανισμού.

Στον Πειραιά ανέπτυξε από νεαρή ηλικία έντονη κοινωνική δραστηριότητα, συμμετέχοντας σε συλλόγους της πόλης. Το 2007, μαζί με άλλους νέους Πειραιώτες, ίδρυσε τον σύλλογο «Πρωτοβουλία Νέων Πειραιά», αναλαμβάνοντας καθήκοντα Αντιπροέδρου, με στόχο την ενίσχυση της συμμετοχής της νεολαίας στα κοινά και την ανάδειξη τοπικών ζητημάτων.

 Νέα Δημοκρατία 
Υπήρξε ενεργό μέλος της Δημοκρατικής Ανανεωτικής Πρωτοπορίας - Νέας Δημοκρατικής Φοιτητικής Κίνησης κατά τη διάρκεια των σπουδών του, καθώς και της Οργάνωσης Νέων Νέας Δημοκρατίας. Επίσης, έχει διατελέσει μέλος της πολιτικής επιτροπής της Νέας Δημοκρατίας.

 Επιχειρηματική δραστηρότητα 
Παράλληλα με την πολιτική, έχει αναπτύξει επιχειρηματική δραστηριότητα στον τομέα των Τεχνολογιών Πληροφορικής και Επικοινωνιών (ΤΠΕ), συμμετέχοντας σε έργα τηλεπικοινωνιακών υποδομών και πληροφοριακών συστημάτων. Έχει συνεργαστεί με τεχνολογικές και καινοτόμες επιχειρήσεις από τη Γερμανία, την Πολωνία, το Ηνωμένο Βασίλειο, το Ισραήλ και άλλες χώρες.

 Παραπομπές